

**Māui Ātea Te Ngohe Haumitanga 2**

**Taonga Tuku Iho**

**I tēnei ngohe ka mārama ake ngā ākonga ki:**

* ngā haumitanga ā-iwi i mua i te hainatanga o te Tiriti o Waitangi i te tau 1840
* ngā haumitanga ā-iwi o nāianei – Ngā whakataunga mā te Tiriti o Waitangi

**Māu hoki e:**

1. uru ki ngā matapakinga ā-rōpū
2. whakahaere tētahi pakirehua e pā ana ki ngā haumitanga ā-iwi kua oti   
   kē te whai
3. whakaatu ō kitenga



**1. Me matapaki ā-rōpū ngā kōrero e whai ake ana   
 (kia 3-4 tāngata ki ia rōpū):**

I nui te haumi a ō tātou tūpuna ki te whakapapa me te manaakitanga o te whenua mā te penapena i ngā mātauranga Māori me te whakamahi rautaki e tika ana kia whai hua ai aua haumitanga. Ko ngā hea i whakahaerehia i roto i ngā ārahitanga o ngā rangatira ā-iwi me ngā tukanga whakatau take.

I whakatauhia te mana o te rangatira me ōna tāngata i runga i tana āhei ki   
*te penapena, te haumi, te whakaputa me te whakahaere i ngā rawa* i whai pānga   
ki te whakapapa me te whenua. Ko te ora, te hauora me te tupu ētahi āhuatanga   
i kīia he hua nui. Mēnā i tika te whakahaerehia o te whenua me te whakapapa ka tika hoki te ora o te tangata.

He ōhanga ā ngā hapū me ngā iwi Māori i mua i te nōhia o te whenua e tauiwi me   
te hainatanga o Te Tiriti o Waitangi. Ko te rahinga o ngā hua i pahawa i ngā mahi ahuwhenua; i te mahinga waitai, waimāori hoki; i te aru me te kohi kai; i te whakairo me ngā mahi o te whare pora; i te hanga i ngā rākau a Tū, i ngā taputapu hanga hoki. Ehara te moni i te aronga o ngā haumitanga nei. Engari kē ko te mana, te aroha, te kotahitanga, te manaaki, te tiaki, te penapena kai mō te hōtoke, te aha atu.



**2. Te whakahaere i tētahi pakirehua e pā ana ki ngā haumitanga   
 ā-iwi kua oti kē te whai**

***I mua i te hainatanga o Te Tiriti o Waitangi, 1840:***

* He aha ngā tūmomo hua i puta i ngā haumitanga ki te whenua me te whakapapa i whakawhiwhia ki tō iwi? Me rangiwhāwhā te titiro me te rapu kōrero i ngā waiata tawhito, ngā pūrākau, ngā maunga, ngā awa, me te aha atu.
* I pēhea te whai take o ngā rangatira me ōna uri ki te whakahaere i ngā hua i ngā haumitanga ā-whenua, ā-whakapapa hoki? Me whānui te whakaaro ki ngā pepeha o te takiwā, ki ngā whakataukī me ngā whakatauākī, ki ngā ingoa hoki o ngā tūtohu whenua o te takiwā.

**I muri mai i te hainatanga o Te Tiriti o Waitangi, 1840 ā mohoa nei:**

* I hainatia te Tiriti o Waitangi e tō iwi? Nā wai i haina, ā, i hea hoki?
* Kei te pēhea te ora o aua haumitanga ā-iwi i tēnei rā tonu? Me rangiwhāwhā te titiro ki te ora o te reo Māori me ōna tikanga, ngā tauanga hauora o ngā tāngata Māori, ngā tauanga mauhere, me ngā tauanga mātauranga.

**3. Whakaaturia ō kitenga**

Whakaaturia ō kitenga ki te akomanga. Me whakamahi i ngā atahanga me ngā tauira e hāngai ana. Pōhiritia ō hoa ki te arotake mā te akiaki i a rātou ki te tuku pātai. Whakahaerehia ngā matapakinga ā-akomanga e pā ana ki ngā tauira o ngā kitenga e whakaaturia ana.

*He honongaitua:*

<https://www.govt.nz/organisations/te-kahui-whakatau-treaty-settlements/>

